I 2016 er de kongelige på finansloven med i alt 106,5 millioner kroner- et beløb, der er justeret i takt med Danmarks Statistiks lønindeks for statsansatte.

Af regeringens finanslovsforslag fremgår det, at dronning Margrethe kommer til at modtage 79,5 millioner kroner næste år mod 79 millioner kroner i år, mens resten af kongehuset står til at få 27 millioner kroner i 2016 mod 26,8 millioner kroner i år.

Altså er den samlede lønforhøjelse på 700.000 kroner.

I beløbet på de 79,5 millioner kroner til dronningen indgår en årlig ydelse på otte millioner kroner til prins Henrik samt en årlig ydelse på 1,2 millioner kroner til prinsesse Benedikte.

Vedligeholdelse og udgifter

Den resterende kongefamilies 27 millioner kroner er fordelt således, at kronprins Frederik får 19,6 millioner kroner, prins Joachim får 3,5 millioner kroner, hans ekskone grevinde Alexandra får 2,3 millioner kroner og grev Ingolf modtager 1,6 millioner kroner.

I beløbet til kronprins Frederik indgår en årlig ydelse til kronprinsesse Mary på 2 millioner kroner.

Apanagen skal gøre det muligt for statsoverhovedet at varetage de særlige repræsentative opgaver, der er pålagt regenten, samt at varetage den indvendige vedligeholdelse af de kongelige slotte.

Endvidere er der tale om udgifter til blandt andet transport, beklædning, inventar, rådgivning, personale, sekretærassistance og andre sager 'af ikke officiel karakter'